Sven-Erik Rosenlew ei päässyt yli punaisesta Porista
Rosenlew-yhtiön toimitusjohtajana 1940-luvun alusta vuoteen 1963 toiminut vuorineuvos Sven-Erik Rosenlew ei koskaan päässyt yli kansalaissodan aikaisesta punaisesta Porista, vaan hänen pelkonsa erityisesti kommunisteja kohtaan kesti hänen kuolemaansa saakka.
Muiden muassa tähän johtopäätökseen on tullut Tampereen yliopiston dosentti Jussi Koivuniemi, joka on kirjoittanut Porissa nyt julkistetun Sven-Erik Rosenlewin elämäkerran Voimamies (Siltala 2017).
Sven-Erik Rosenlew syntyi aateliseen suomenruotsalaiseen teollisuussukuun vuonna 1902 Porissa, jossa hän eli lapsuutensa ja myös kansalaissodan aikaisen nuoruutensa. Pori oli lähes koko kansalaissodan ajan punaisten hallussa, ja rikkaan teollisuussuvun vesalle tämä oli ahdistavaa.
– Kansalaissodan jälkeen hänestä tuli suojeluskuntalainen ja oikeistoradikaali, joka pelkäsi kommunisteja loppuun saakka, totesi Koivuniemi kirjan julkaisutilaisuudessa.
Sven-Erik Rosenlew vedettiin talvisodan kynnyksellä yhtiön johtoon ja 1940-luvun alussa toimitusjohtajaksi, joten hänen oli pakko sopeutua muuttuneeseen yhteiskuntaan.
– Vanha toimintakulttuuri meni monilta osin romukoppaan. Poliittisen vasemmiston kanssa piti pystyä neuvottelemaan, ja sukuyhtiö piti saada pysymään muuttuneissa oloissa kehityksessä mukana. Hän vastasi toimitusjohtajana paitsi yhtiöstä myös monien sukulaistensa korkeasta elintasosta sekä Rosenlewin työntekijöiden ja toimihenkilöiden toimeentulosta Kaiken tämän keskellä hän oli vastuullinen puoliso ja perheenisä, kirjoittaa Jussi Koivuniemi.